Street Bite: อร่อยมาตั้งแต่รุ่นพ่อ เอี่ยมน้อย ก๋วยเตี๋ยวต้มยำ จุฬาฯ 32
จะหาร้านก๋วยเตี๋ยวต้มยำอร่อยๆ ได้ที่ไหนบ้างนะ เป็นคำถามชวนกลุ้มใจมาพักใหญ่ จนเมื่อไม่นานมานี้บังเอิญผ่านไปแถวบรรทัดทองตอนดึกๆ เพราะตั้งใจจะไปร้านข้าวต้มเจ๊โอว แต่ต้องตกตะลึงกับจำนวนคนมหาศาลที่มานั่งรอหน้าร้าน จึงยอมแพ้ ถอยดีกว่า แล้วพอดีเลยผ่านไปตรงถนนบรรทัดทอง เห็นร้านก๋วยเตี๋ยวเปิดไฟสว่าง แถมถนนแถวนั้นตอนดึกๆ ก็โล่ง สามารถจอดรถริมถนนได้อย่างสบาย ก็ตัดสินใจแวะฝากท้องกับร้านก๋วยเตี๋ยวแปลกหน้าที่ชื่อว่า เอี่ยมน้อยThe Vibeบรรยากาศของร้านเป็นห้องแถวหนึ่งคูหา มีโต๊ะเก้าอี้รองรับลูกค้าทั้งบริเวณริมฟุตปาธและในร้าน มีสเตชันทำก๋วยเตี๋ยวอยู่ด้านหน้า เป็นตู้กระจกและโต๊ะสเตนเลสที่ดูใหม่มาก แต่จากการสอดส่ายสายตาดูเครื่องเคราแล้ว สัญชาตญาณบอกเลยว่าร้านนี้อร่อยแน่ แล้วก็แอบหัวเราะหึๆ ในใจ ขับรถมาไม่เสียเที่ยวแล้วThe Dishesก๋วยเตี๋ยวต้มยำแห้ง ของเด็ดประจำร้านเมนูหลักของร้านก็คือก๋วยเตี๋ยวแห้ง น้ำ ต้มยำ เย็นตาโฟ มีเส้นให้เลือก ได้แก่ บะหมี่ เส้นหมี่ เส้นเล็ก เส้นใหญ่ เกี้ยมอี๋ วุ้นเส้น นอกจากนี้ก็ยังมีเมนูกินเล่น ได้แก่ ลวกจิ้ม ยำเครื่องรวม ยำเครื่องหมู ยำหมู ยำหนังปลา ยำไข่มะตูม ยำวุ้นเส้น ราคาและขนาดจะมีให้เลือกหลายระดับตั้งแต่ธรรมดา 50 บาท พิเศษ 60 บาท สุดสุด 70 บาท ผิดปกติ 80 บาท มหาเทพ 100 บาท ไซส์หลังสุดนี่ใหญ่โตประมาณว่าสั่งชามเดียวกินได้ 3-4 คน (บน) ซุปกระดูกหมู (ล่าง) ยำไข่มะตูมทั้งหมดคือเมนูเบื้องต้นของก๋วยเตี๋ยวร้านเอี่ยมน้อย ซึ่งใช้วัตถุดิบชั้นดี พิถีพิถันในการจัดเตรียม แต่ส่วนสำคัญอีกอย่างของความอร่อยก็คือฝีมือการปรุงรส โดยเฉพาะก๋วยเตี๋ยวต้มยำ ซึ่งจะต้องครบรส เปรี้ยว หวาน เผ็ด เค็ม จัดจ้านกำลังดีแบบไม่หวงเครื่อง ไม่ว่าจะเป็นน้ำมะนาวแท้ๆ พริกป่นใหม่ๆ น้ำปลาดีๆ บอกเลยว่าถ้าคุณมาอยู่หน้าชามก๋วยเตี๋ยวตอนนี้จะต้องน้ำลายสออย่างแน่นอน The Storyหลังจากที่อิ่มอก อิ่มใจ อิ่มท้องกันดีแล้ว เราจึงเงยหน้าจากชามก๋วยเตี๋ยวเพื่อพูดคุยกับ เฮียหนุ่ม-พิชิต ประสานพานิชกุล เจ้าของร้านรุ่นที่สอง ซึ่งดูแลร้านก๋วยเตี๋ยวของครอบครัวร่วมกับพี่ชาย เฮียแอ๊ด-พิชัย ประสานพานิชกุล เมื่อได้พูดคุยกันแล้วต้องบอกเลยว่าเฮียหนุ่มอัธยาศัยดีมาก ทั้งทำก๋วยเตี๋ยวให้เรากิน ทั้งเล่าประวัติของร้านและชุมชนรอบๆ ให้ฟัง โดยแรกเริ่มนั้นพ่อของเฮียเปิดกิจการขายข้าวสาร แต่ไปได้ไม่ค่อยดี จึงลองเปลี่ยนมาขายอาหาร เริ่มจากขายก๋วยเตี๋ยวลูกชิ้นปลาเป็นรถเข็นริมถนน ต่อมาก็เริ่มเพิ่มเครื่องต่างๆ และพัฒนาสูตรมาเรื่อยๆ มีช่วงที่ย้ายร้านจากตำแหน่งเดิม จนเพิ่งย้ายมาอยู่ห้องแถวเมื่อช่วงกลางปีที่ผ่านมานี้เองต้มหมูบะช่อในน้ำซุป ด้วยความผูกพันกับชุมชนจุฬาฯ บรรทัดทอง ตั้งแต่เปิดร้านแรกเริ่มเมื่อปี 2517 ลูกค้าของร้านจึงเป็นสมาชิกครอบครัวชาวชุมชนที่อยู่ในละแวกนี้ และบรรดานิสิตจุฬาฯ ที่เรียนจบแล้วกลับมากินบ่อยๆ ไปจนถึงนิสิตปัจจุบันที่มาฝากท้องยามดึกหลังเหน็ดเหนื่อยจากการเรียนและทำกิจกรรม ถึงแม้ว่าชุมชนแถวนี้จะเริ่มเปลี่ยนไปเพราะผู้ค้าขายเจ้าเดิมๆ เริ่มย้ายออกไป แต่เฮียหนุ่มก็ยืนยันว่าจะลงหลักปักฐานเช่าตึกแถบนี้ต่อไป แม้ว่าจะไม่ใช่ทำเลที่คนพลุกพล่าน และราคาค่าเช่าที่ถีบตัวสูงขึ้นก็ตาม เพราะไม่อยากให้ลูกค้าเก่าๆ ต้องผิดหวัง What Else You Should KnowOpen: วันจันทร์-เสาร์ เวลา 18.30-01.30 น. ปิดวันอาทิตย์Address: ฝั่งตรงข้ามจุฬาฯ ซอย 32 ถนนบรรทัดทอง ปทุมวัน กรุงเทพฯContact: 08 1910 6283Budget: เริ่มต้นที่ 50 บาทPage: เอี่ยมน้อยMap:
ก๋วยเตี๋ยวร้านเอี่ยมน้อยใช้วัตถุดิบชั้นดี พิถีพิถันในการจัดเตรียม ส่วนสำคัญอีกอย่างของความอร่อยคือฝีมือการปรุงรส โดยเฉพาะก๋วยเตี๋ยวต้มยำ ซึ่งจะต้องครบรส เปรี้ยว หวาน เผ็ด เค็ม จัดจ้านกำลังดีราคาและขนาดมีให้เลือกหลายระดับ ตั้งแต่ไซส์ธรรมดาไปจนถึงไซส์มหาเทพที่ใหญ่โตประมาณว่าสั่งชามเดียวกินได้ 3-4 คน